tartuNLP/wikipedia-smugri-20251201 huggingface dataset:
Yang Xiuli

Yang Xiuli (, s. 1. syyskuuta 1983) on kiinalainen judoka, lajin olympiavoittaja.
Yang on saavuttanut kansainväliset menestyksensä 78 kg:n sarjassa. Vuonna 2006 hän voitti sotilaiden maailmanmestaruuden Vinkovcissa sekä saavutti pronssia Aasian kisoissa Dohassa. Vuonna 2007 hän sijoittui Rio de Janeiron MM-kilpailuissa viidenneksi ja saavutti Pekingissä pidetyissä joukkue-MM-kilpailuissa kultaa. Lisäksi hän oli Vejenin maailmancupkilpailussa kolmas ja sotilaiden MM-kilpailuissa Hyderabadissa toinen. 
Yang voitti helmikuussa 2008 Pariisin supermaailmancupin. Pekingin olympialaisissa hän voitti kultamitalin kukistettuaan loppuottelussa Kuuban Yalennis Castillon. Joulukuussa hän voitti Tokion Grand Prix -kilpailun ja helmikuussa 2009 Wienin maailmancupin. Hän voitti Qingdaon GP-kilpailun 2009 sekä Moskovan Grand Slam -kilpailun 2009 ja 2010. Tokion MM-kilpailuissa 2010 hän sai pronssia.
Yang sai pronssia Kantonin Aasian kisoissa 2010. Hän oli samana vuonna kolmas Tokion Grand Slam -kilpailussa ja voitti Qingdaon Grand Prix'n. Vuonna 2011 hän voitti Bakun Mastersin ja oli Grand Prix -kilpailuissa toinen Qingdaossa ja kolmas Düsseldorfissa. Vuonna 2012 hän sijoittui toiseksi Almatyn Mastersissa ja Düsseldorfin GP-kilpailussa. Lontoon olympialaisissa hän sijoittui seitsemänneksi. Hän voitti sotilaiden maailmanmestaruuden Almatyssa 2013.
Franz Bürkl

Franz Bürkl (k. 7. syyskuuta 1943) oli SS-Oberscharführer ja Gestapon päällikkö toisen maailmansodan aikana Puolassa. Hänet salamurhattiin Puolan kotiarmeijan operaatio Bürklissa syyskuussa 1943.
Bürkl oli vastuussa monista joukkoteloituksista, Puolan juutalaisten massamurhista ja vankien teloituksista pahamaineisessa Pawiakin vankilassa Varsovassa. Hän työskenteli Pawiakin vankilassa Zugführerina ja varakomentajana. Hänellä oli tapana muun muassa mennä Varsovan ghettoon ampumaan ihmisiä sattumanvaraisesti. Varsovan geton kansannousun aikana hän tarjoutui toisten Pawiakin vartijoiden kanssa metsästämään juutalaisia. Hänen sanottiin myös olleen morfiiniriippuvainen eikä hän koskaan liikkunut ilman saksanpaimenkoiraansa Kastoria, jota hän käytti Pawiakin vankien terrorisointiin. Hänen uhriensa joukossa oli Dionizy Błeszyński, Puolan kotiarmeijan komentaja joka vangittiin ja hirtettiin 1943. 
Puolan vastarintaliike tuomitsi Bürklin kuolemaan sadistina ja massamurhaajana, ja hänet ammuttiin syyskuussa 1943 Varsovassa kadulla.
Katri Kortesuo

Ida Sofia Kulovuori, kirjailijanimi Katri Kortesuo (sukunimi aikaisemmin Kuhlberg; 18. lokakuuta 1858 Tampere – 7. kesäkuuta 1941 Tampere) oli suomalainen opettaja ja kirjailija. Hän käytti myös nimimerkkiä "Isko". Kulovuori toimi Tampereella kansakoulun opettajana vuosina 1884–1925.
Kulovuoren isä oli raatimies Simon Kuhlberg. Kulovuori kävi Tampereella ruotsalaisen tyttökoulun ja sitten Jyväskylän seminaarin, josta hän sai päästötodistuksen 1884. Hän oli opettajana Tampereen kaupungin kansakoulussa 1884–1925 aina eläkkeelle jäämiseensä saakka. Kulovuori teki opintomatkoja Skandinavian ja Keski-Euroopan maihin. Hän oli Tampereen kaupunginkirjaston johtokunnan jäsenenä 1908–1918, kansakoululasten Turvalan johtokunnan jäsenenä, köyhäinhoidon piirimiehenä ja kaitsijana 1914–1919 sekä vuodesta 1914 alkaen 10 vuotta opettajiston edustajana Tampereen kaupungin kansakoulujen johtokunnassa.
Kulovuori julkaisi Katri Kortesuon nimellä romaaneja ja näytelmiä.
Salibandyseura Welhot

 
Salibandyseura Welhot (aiemmin Kuopion Salibandyseura, lyhenne KSS ja SB Savo) on kuopiolainen salibandyn erikoisseura, joka on perustettu vuonna 1997. Seuran tavoitteena on tarjota lapsille, nuorille ja aikuisille mahdollisuus harrastaa salibandya haluamallaan tasolla.
Kaudella 2017–2018 seurassa oli 825 jäsentä. Lisenssimäärällä mitattuna Welhot on Suomen 5. suurin salibandyseura. 
Miesten edustusjoukkue pelasi kaudella 2021–2022 Divarissa, mutta tippui suoraan alemmalle sarjatasolle ollen runkosarjan huonoimpana 14:s. Naisten edustusjoukkue pelaa Naisten Salibandyliigassa.
Seuran joukkueet.
Aikuisjoukkueet.
Erityisryhmä.
Sb Welhojen erityisryhmä on vuonna 2003 perustettu salibandyjoukkue kaikille, jotka tarvitsevat tukea harrastamiseen. Pelaajia joukkueessa on tällä hetkellä yli 40 miestä ja naista, ikähaarukkana 13–60 vuotta. Harjoituksissa joukkue jakaantuu kahteen osaan. A- ja B-ryhmiin, joissa harjoittelussa panostetaan hieman erilaisiin harjoitteisiin taitotason mukaan.
Valter Hietanen

Valter Hietanen (15. tammikuuta 1893 Heinolan maalaiskunta – 6. kesäkuuta 1942) oli suomalainen jääkärivänrikki. Hänen vanhempansa olivat metsätyönjohtaja Iisakki Hietanen ja Eriikka Nieminen. Hänet vihittiin avioliittoon vuonna 1919 Kerttu Ester Kotilaisen kanssa.
Opinnot.
Hietanen kävi kansakoulun ja Haminan taistelukoulun vuonna 1918 sekä Taistelukoulun kanta-aliupseerikurssin vuosina 1929–1930. 
Jääkärikausi.
Postinkantajana toiminut Hietanen liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 13. tammikuuta 1916 yhdessä veljensä Johan Aarne Hietasen kanssa. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. 
"Katso myös: Suomen sisällissota"
Suomen sisällissota.
Hietanen saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 4. Jääkärirykmentin 9. jääkäripataljoonan 1. komppaniaan. Hän otti osaa taisteluihin sisällissodassa Viipurissa. 
Sisällissodan jälkeinen aika.
Hietanen toimi sisällissodan jälkeen Jääkärirykmentistä muodostetussa Jääkäripataljoona n:o 4:ssä, josta muodostettiin myöhemmin Jääkäripataljoona n:o 2 ja edelleen Pohjolan jääkäripataljoona sekä Kajaanin sissipataljoona. Hänet määrättiin 12. lokakuuta 1920 koulutusaliupseeriksi pataljoonan 1. komppaniaan, josta hänet siirrettiin 15. joulukuu 1921 pataljoonan varusvaraston hoitajaksi ja edelleen 22. elokuuta 1924 ase- ja vaatevaraston hoitajaksi. Toisen komppanian koulutusaliupseeriksi hänet komennettiin 22. syyskuuta 1927 alkaen, ja siirrettiin 31. marraskuu 1930 alkaen Asevarikko 4:n vartiokomennuskunnan päälliköksi ja edelleen 1. toukokuuta 1934 Tampereen sotilaspiirin esikuntaan varastonhoitajaksi. 
Talvisota.
Hietanen osallistui talvisotaan edelleen Tampereen sotilaspiirin (myöh. Pirkka – Hämeen suojeluskuntapiirin) esikunnassa varaston hoitajana. Hän jatkoi tehtävässä myös välirauhan aikana ja vielä jatkosodan puhjettuakin, mutta erosi vakinaisesta palveluksesta vuonna 1941 kohta jatkosodan puhkeamisen jälkeen. Hänet haudattiin Tampereelle.
Absa Group

Absa Group Limited (JSE: ABG; aiemmin "Amalgamated Bank of South Africa" ja 2.8.2013-10.7.2018 nimellä "Barclays Africa Group Limited") on suuri eteläafrikkalainen rahoitusalan konserni. Sillä on enemmistöosuuksia pankkiyhtiöistä Botswanassa, Ghanassa, Keniassa, Mauritiuksella, Mosambikissa, Seychelleillä, Etelä-Afrikassa (Absa Bank), Tansaniassa (Barclays Bank in Tanzania ja National Bank of Commerce), Ugandassa ja Sambiassa. Konserniin kuuluu esimerkiksi Etelä-Afrikan suurin vähittäispankkiryhmittymä. Yhtiön pääkonttori sijaitsee Johannesburgissa. Vuonna 2018 yhtiön palveluksessa oli noin 41 250 työntekijää.
Amalgamated Bank of South Africa, joka myöhemmin otti nimekseen Absa, muodostettiin vuonna 1991 kolmen finanssi-alan ryhmittymän fuusion seurauksena. Elokuussa 2013 konserni muutti nimensä muotoon Barclays Africa Group, jolla nimellä se toimi heinäkuuhun 2018 saakka. Tämän jälkeen finanssikonserni on tunnettu jälleen nimellä Absa.
Kuunari Anna

Kuunari Anna oli suomalainen kaksimastoinen kuunari, joka kaatui myrskyssä Itämerellä Gotlannin ja Öölannin välillä huhtikuun 29. ja 30. päivän välisenä yönä vuonna 1925. Laivan seitsenhenkinen miehistö hukkui onnettomuudessa, ja vain yhden ruumis löytyi myöhemmin laivan hylystä.
Alkuvaiheet.
Kuunari "Anna" rakennettiin vuonna 1876 Ruotsissa "Caleb"-nimisenä Ohlssonin telakalla Timmernabbenissa Ålemin pitäjässä noin 50 kilometriä Oskarshamnista etelään. Laiva oli kaksimastoinen tasasaumainen puukuunari, jonka pituus oli 29,80 metriä, leveys 7,14 metriä ja syväys 2,86 metriä sekä vetoisuus 132,23 rekisteritonnia. Aluksessa ei koskaan käytetty konevoimaa.
Vuonna 1913 kuunari myytiin Suomeen. Ostajana oli Lavansaarelta kotoisin ollut talollinen Tuomas Mulli. Laivan kotisatamana oli Lavansaari, kunnes se myytiin vuonna 1920 Koiviston Saarenpäästä kotoisin olleille August Seppiselle ja Fredrik Kujalalle. Vuonna 1922 laivan nimeksi vaihtui "Anna", ja vuonna 1923 se myytiin Uuteenkaupunkiin laivuri Hjalmar Laaksoselle. Laaksonen myi pian puolet aluksesta merikapteeni Johan Albert Luotoselle, josta tuli laivan pääisäntä ja päällikkö.
Onnettomuus.
27. huhtikuuta 1925 kuunari "Anna" lähti Uudestakaupungista kohti saksalaista Rendsburgin kaupunkia lastinaan noin 9 000 kuutiojalkaa puuparruja, joista kaksi kolmasosaa oli ruumassa ja loput kansilastina. Vuoden 1924 purjehduskaudella "Anna" oli kuljettanut kolme puutavaralastia Suomesta Tanskan Odenseen ja Aalborgiin. Talven kuunari oli viettänyt kotisatamassaan Uudessakaupungissa. J. A. Luotonen toimi laivan päällikkönä.
Kuunari purjehti etelään noin kuuden solmun keskinopeudella. Se joutui myrskyyn Öölannin ja Gotlannin välillä ja kaatui yöllä 29.–30. huhtikuuta 1925. Englantilainen höyrylaiva "Tricentrol" havaitsi 1. toukokuuta 1925 "Annan" köli ylöspäin kelluvan hylyn kohdassa 57 astetta 5 minuuttia pohjoista leveyttä, 17 astetta 24 minuuttia itäistä pituutta. Gotlannista lähtenyt pelastusalus "Neptun" hinasi sitten hylyn Oskarshamnin satamaan. Hylky joutui makaamaan satamassa köli ylöspäin puolitoista kuukautta, koska vain sen lasti oli vakuutettu eikä hylyn kääntämiselle löytynyt maksajaa.
Kuunarin hylky käännettiin vasta 15. kesäkuuta, ja se hinattiin sitten Oskarshamnin sataman laituriin. Tässä vaiheessa löytyi aluksen kajuutasta yhden miehistön jäsenen, kokkina toimineen päällikön vaimon Alma Luotosen ruumis. Hänet haudattiin 17. kesäkuuta Oskarshamnin hautausmaalle. Muita miehistön jäseniä ei koskaan löydetty. Hylyn kansilasti oli huuhtoutunut mereen, mutta ruumassa ollut lasti oli säilynyt. Mastot olivat katkenneet, ja keulaskanssi oli repeytynyt irti. Laivan hylky ja sen jäljellä ollut lasti luovutettiin marraskuussa 1925 pelastuspalkkiona tukholmalaiselle pelastusyhtiölle Bergnings och dykningsaktiebolaget Neptunille.
Laivan hylyssä ei havaittu jälkiä pohjakosketuksesta tai törmäyksestä. Kuunari oli lähes 50-vuotias, ja sen kyljet olivat talven jäljiltä ravistuneet ja pohjassa oli rakoja. Laivan pumput olivat käsikäyttöisiä, ja niitä oli jouduttu käyttämään lähes koko ajan vuotojen takia. Myös kansilastin päälle satanut märkä lumi saattoi vähentää laivan vakavuutta.
Rusoukonsieni

Rusoukonsieni ("Cystolepiota moelleri") on kartiomainen, vaaleanpunainen tai ruskea pikku-ukonsienilaji. Jalka on lakin värinen. Heltat ovat valkoiset ja muuttuvat vanhemmiten kermanvärisiksi. Sieni kasvaa lehtimetsien varjoisissa kosteikoissa Keski-Euroopassa. Sitä ei tunneta Suomesta.
Rusoukonsieni on Suomessa erittäin uhanalainen.
1st Marine Expeditionary Force

1st Marine Expeditionary Force on yksi kolmesta Yhdysvaltain merijalkaväen armeijakunnasta, jonka varuskunta sijaitsee Camp Pendletonissa, Kaliforniassa. Se kuuluu Yhdysvaltain Tyynenmeren sotatoimialueen alaisuuteen.
Tong Wen

Tong Wen (, s. 1. helmikuuta 1983) on kiinalainen judoka, moninkertainen arvokisavoittaja.
Tong voitti vuonna 2000 Aasian mestaruuden Osakassa yli 78 kg:n sarjassa. Junioreiden MM-kilpailuissa Nabeulissa hän sai pronssia ja Aasian juniorimestaruuskilpailuissa Hongkongissa hopeaa. Lisäksi hän voitti GP-kilpailun Roomassa ja oli kolmas Rotterdamin maailmancupissa. Vuonna 2001 hän saavutti avoimessa luokassa pronssia sekä Münchenin MM-kilpailuissa että Pekingin universiadeissa.
Tong voitti avoimen luokan mestaruuden Aasian kisoissa Busanissa 2002. Seuraavana vuonna hän voitti saman sarjan maailmanmestaruuden Osakassa kukistettuaan loppuottelussa Ison-Britannian Karina Bryantin. Kairon MM-kilpailuissa 2005 Tong voitti yli 78 kiloisten mestaruuden kukistettuaan loppuottelussa jälleen Bryantin. 
Tong kuului Kiinan joukkueeseen, joka saavutti pronssia joukkue-MM-kilpailussa Pariisissa 2006. Aasian kisoissa Dohassa hän voitti mestaruuden yli 78 kiloisten sarjassa. Vuonna 2007 Tong voitti Rio de Janeiron MM-kilpailuissa kultaa yli 78 kg:n sarjassa voitettuaan loppuottelussa Japanin Maki Tsukadan. Joukkue-MM-kilpailuissa Pekingissä hän saavutti kultaa. Lisäksi hän voitti yli 78 kg:n sarjan Bangkokin universiadeissa ja oli kolmas supermaailmancup-kilpailussa Hampurissa. 
Helmikuussa 2008 Tong voitti yli 78 kiloisten sarjan Budapestin ja Pariisin maailmancupin kilpailuissa. Pekingin olympialaisissa hän voitti samassa sarjassa kultaa kukistettuaan finaalissa Maki Tsukadan. Saman vuoden joulukuussa hän voitti avoimen luokan MM-kilpailuissa Levallois-Perret'ssä kultaa voitettuaan loppuottelussa Venäjän Jelena Ivašenkon. Helmikuussa 2009 hän voitti 78 kg:n sarjan Grand Slam -kilpailun Pariisissa ja maailmancup-kisan Wienissä. Rotterdamin MM-kilpailuissa 2009 hän voitti yli 78-kiloisten sarjan loppuottelussa Karina Bryantin. Hän antoi kisoissa klenbuterolia sisältäneen dopingnäytteen ja menetti aluksi voittonsa sekä sai kahden vuoden kilpailukiellon. Tong valitti kilpailukiellostaan urheilun kansainväliseen vetoomustuomioistuimeen, joka kumosi kilpailukiellon ja palautti maailmanmestaruuden hänelle.
Vuonna 2011 Tong voitti Grand Slam -kilpailun Moskovassa, maailmancupin Madridissa, Grand Prix -kilpailun Qingdaossa sekä maailmanmestaruuden yli 78-kiloisten sarjassa Pariisissa ja avoimen luokan MM-kisoissa Tjumenissa. Tong oli Lontoon olympialaisten suosikkeja, sillä hän ei ollut hävinnyt Pekingin olympiakisojen jälkeen. Tong hävisi kuitenkin välierässä Idalys Ortízille mutta pystyi voittamaan pronssiottelun.
Punaisessa talossa

Punaisessa talossa on suomalaislaulaja Simo Silmun kolmas sooloalbumi. Se julkaistiin 20. elokuuta 2008 levymerkillä Warner Music Finland.
Albumi nousi Suomen virallisen listan sijalle 4.
Johannesburgin pörssi

Johannesburgin pörssi (, lyhennys JSE) on vuonna 1887 toimintansa aloittanut, Etelä-Afrikan Johannesburgissa toimiva Afrikan suurin arvopaperipörssi. Pörssin operatiivisestä toiminnasta vastaa pörssin päälistalla noteerattu JSE Limited -yhtiö.
Toukokuussa 2018 pörssissä tehtiin osakekauppoja 34,8 miljardin Yhdysvaltain dollarin arvosta, joka arvoltaan vastasi hieman alle puolta Nasdaq Nordicin kaupankäynnistä saman kuukauden aikana (Maailman pörssien yhteistyöjärjestö WFE:n 5/2018 tilasto). Johannesburgin pörssissä oli alkuvuonna 2018 listattu noin 360 yhtiötä.
JSE:n tunnetuimpiin osakeindekseihin kuuluvat JSE Top 40 -indeksi ja JSE All Share -indeksi (Alsi).
Tyrskyviistäjä

Tyrskyviistäjä ("Pterodroma magentae") on äärimmäisen uhanalainen Chathamsaarilla elävä ulappalintu. Vuonna 1978 laji löydettiin uudelleen, 111 vuotta ensimmäisen yksilön löytämisen jälkeen.
Kooltaan tyrskyviistäjä on noin 38 cm. Lintu on väritykseltään pääosin ruskehtavanharmaan kirjava. Alakurkku, vatsa sekä pyrstön alaosat ovat lajilla valkoiset. Tyrskyviistäjä muistuttaa sirppiviistäjää ("Pterodroma alba") sekä valkovatsaviistäjää ("Pterodroma incerta").
Kuten muutkin ulappalinnut myös tyrskyviistäjä elää pääasiassa ulapoilla. Pesänsä laji tekee metsiin. Lajin ravinnon arvellaan koostuvan merinilviäisistä. Tyrskyviistäjäkoiraat kerääntyvät parviin ennen tulemistaan pesimäikään. Nuoret naaraat harvoin kerääntyvät kolonioihin.
Tyrskyviistäjäkannan kooksi arvioidaan 120–150 yksilöä. Suurin uhka lajille ovat saarille levinneet kissa sekä rotat. Myös metsäpalot voivat olla uhka pesimäaikana.
NBA-kausi 2005–2006

NBA-kausi 2005–2006 oli NBA-liigan 60. kausi. Runkosarja käynnistyi 1. marraskuuta 2005 ja päättyi 19. huhtikuuta 2006. Tämän jälkeen käynnistyneiden pudotuspelien viimeinen finaaliottelu pelattiin 20. kesäkuuta 2006, jolloin Miami Heat voitti seurahistoriansa ensimmäisen mestaruuden.
Runkosarja.
V=voitot, H=häviöt, V%=voittoprosentti, *=divisioonansa voittaja
Toukolan Teräs

Toukolan Teräs (ToTe) on vuonna 1932 (Toukolan Teräs ry) Helsingin Toukolassa perustettu urheiluseura, jossa harrastettavat lajit ovat vaihdelleet eri vuosina.
Nykypäivä.
Seurassa toimii jalkapallo-, salibandy-, pöytätennis-, naisvoimistelu-, kuntoliikunta- ja veteraanijaokset. Seuran puheenjohtajana toimii Ritva Kima. 
ToTen salibandyn miesten edustusjoukkue pelaa kaudella 2019–2020 toisessa divisioonassa tasolla B ja jalkapallon edustusjoukkue pelaa Suomen Palloliiton Uudenmaan piirin kolmannessa divisioonassa.
Historia.
Seuran perustavssa kokouksessa 6.9.1932 Annalan kentällä Helsingissä oli paikalla lähinnä läheisen Arabian tehtaan työläisiä. Todennäköisesti joukossa oli myös niitä, jotka poikavuosina ennättivät urheilla Toukolan Kirin tai Toiveen riveissä ja joiden mielissä oli jo pitkään itänyt ajatus urheiluseuran perustamisesta. Johto uskottiin kahden menestyneen työläisurheilijan käsiin. Jussi Mäkinen oli aikoinaan ollut TUL:n ja koko Suomenkin parhaita kestävyysjuoksijoita. Hugo Nurmio oli taas kunnostautunut nyrkkeilyssä ja oli onnistunut lyömään kehässä itsensä Gunnar Bärlundinkin. Aktiiviura oli molemmilla jo kuitenkin takanapäin. Hugo Nurmio kertoo näin:
"Toukolalaiset pikkupojat pitivät nyrkkeilykilpailut Annalan yläkentällä ja jotkut niistä pikkupojista tunsivat minut, että olen nyrkkeilijä ja kehätuomari, ja he pyysivät minut kehätuomariksi nyrkkeilykilpailuihin. Näissä kilpailuissa pojat olivat keränneet salaa pääsymaksua, ja poliisi oli saanut tietää asiasta. Poliisi tuli luokseni ja sanoi, että mitä tällainen salainen urheilukilpailu - perustakaa reilusti yksi urheiluseura, sillähän te pääsette tästä hommasta".
Toukolan Teräs hyväksyttiin TUL:n jäsenenä yhdistysrekisteriin 23.12.1932 Toukolan V. &amp; U:seura Teräs -nimisenä yleisseurana. Vuosina 1932-1939 seurassa harrastettiin mm. hiihtoa, jalkapalloa, nyrkkeilyä, painia, pesäpalloa, pyöräilyä ja yleisurheilua. Lisäksi nuorille ja naisille oli omat jaoksensa ja seurassa toimi huvitoimikunta ja järjestysvaliokunta.
Jäseniä keskimäärin
Johtokunnan puheenjohtajat:
Józef Lipień

Józef Lipień (s. 6. helmikuuta 1949 Kamienna Góra, Puola) on puolalainen entinen kreikkalais-roomalaisen tyylin painija, joka kilpaili 57 kilon sarjassa.
Lipień sijoittui vuoden 1973 EM-kilpailuissa kuudenneksi. Myöhemmin samana vuonna hän saavutti kultaa MM-kilpailuista. Seuraavista kaksista MM-kilpailuista hän saavutti hopeamitalin häviten näin loppuottelun. Vuonna 1978 hän saavutti EM-pronssia sekä sijoittui MM-kisoissa kuudenneksi. Hänen arvokisauransa päättyi Moskovan olympialaisiin 1980, jossa hän saavutti hopeaa.
Jason Turner

Jason Turner (s. 31. tammikuuta 1975 Rochester, New York) on yhdysvaltalainen pistooliampuja ja olympiamitalisti.
Jason Turner saavutti olympialaisissa Pekingissä 2008 pronssia 10 m ilmapistoolissa ja oli 20. 50 m pistoolissa.
Mazda E360

Mazda E360 on Mazdan valmistama pieni lava-automalli. Japanissa sitä myytiin nimellä Mazda Porter. Sitä valmistettiin vuodesta 1968 vuoteen 1977. 
Sen takajousitus on toteuttu lehtijousilla. 
Moottori.
Vanhemmissa E360:ssa on 358 cm³ R4-moottori, jota käytettiin myös mallin edeltäjässä Mazda B360:ssa. Myöhemmissä malleissa moottori vaihtui tehokkaamaan, vesijäähdytteiseen V2-moottoriin, joka oli yhden kuutiosenttimetrin suurempi iskutilavuudeltaan.
Anthony Terras

Anthony Terras (s. 21. kesäkuuta 1985 Marseille) on ranskalainen haulikkoampuja, nuorten maailmanmestari ja olympiamitalisti.
Anthony Terras on saavuttanut olympialaisissa Pekingissä 2008 pronssia skeetissä. Lisäksi hän on saavuttanut MM-kilpailuissa poikien sarjassa kaksi henkilökohtaista maailmanmestaruutta (2003 ja 2005) ja joukkuehopeaa (2005).
Georgina de Albuquerque

Georgina Moura de Andrade Albuquerque (1885 Taubaté – 1962 Rio de Janeiro) oli brasilialainen taidemaalari. Hän tapasi tulevan miehensä, taidemaalari Lucílio de Albuquerquen opiskellessaan Kansallisessa taidekoulussa (Escola Nacional de Belas Artes) vuonna 1904.
Georgina de Albuquerquesta tuli myöhemmin Kansallisen taidekoulun työntekijä ja johtajakin. Miehensä kuoltua 1939 Georgina perusti tälle museon, jonka kokoelma kuuluu nyt Rio de Janeiron osavaltion hallitukselle.
Tongan jalkapallomaajoukkue

Tongan jalkapallomaajoukkue edustaa Tongaa jalkapallon maajoukkuekilpailuissa. 
Tonga ei ole koskaan selviytynyt MM-kisojen lopputurnaukseen eikä myöskään oman maanosaliittonsa OFC:n mestaruusturnaukseen. FIFA:n ranking-listalla Tonga on sijalla 205 eli viimeisenä. Oseanian maanosaliiton sisäisessä rakingissa se kuuluu kuitenkin keskikastiin. Runsaan sadan tuhannen asukkaan Tongalla on 3 200 rekisteröityä jalkapallonpelaajaa ja 105 seuraa. Maan jalkapalloliitto on perustettu vuonna 1964, ja kansainvälisen jalkapalloliiton FIFA:n jäsen Tonga on ollut vuodesta 1994 lähtien.
Tonga ei ole koskaan pelannut MM-kisojen eikä Oseanian OFC Nations Cupin lopputurnauksessa. Etelä-Tyynenmeren kisoihin se on osallistunut neljästi (1979, 1983, 2003 ja 2007), mutta joka kerralla se on karsiutunut alkupeleissä.&lt;/small&gt;
Pelaajat.
Maalivahdit:
Puolustajat:
Keskikenttä:
Hyökkääjät:
Snježana Pejčić

Snježana Pejčić (s. 13. heinäkuuta 1982 Rijeka) on kroatialainen kivääriampuja ja olympiamitalisti.
Snježana Pejčić on saavuttanut olympialaisissa Pekingissä 2008 pronssia 10 m ilmakiväärissä ja oli 26. 50 m pienoiskiväärin asentokilpailussa.
Corey Cogdell

Corey Cogdell (s. 2. syyskuuta 1986 Palmer, Alaska) on yhdysvaltalainen haulikkoampuja ja olympiamitalisti.
Cogdell saavutti trapissa olympiapronssia Pekingissä 2008 ja Rio de Janeirossa 2016.
Eglis Yaima Cruz

Eglis Yaima Cruz (s. 12. huhtikuuta 1980 Sancti Spíritus) on kuubalainen kivääriampuja ja olympiamitalisti.
Eglis Yaima Cruz saavutti olympialaisissa Pekingissä 2008 pronssia 50 m pienoiskiväärin asentokilpailusta ja oli 11. 10 m ilmakiväärissä. Hän on ensimmäinen kuubalainen olympiamitalin voittanut naisampuja.
Boschendal

Boschendal on eteläafrikkalainen viinitila, joka sijaitsee Franschhoekissa Western Capessa. Tilaa pidetään yhtenä Etelä-Afrikan vanhimmista viinitiloista. Tila on perustettu noin vuonna 1685 ja tilalla on viljelty viiniä sen perustamisesta lähtien. Vuodesta 2005 tilan on omistanut DGB (Pty) Ltd. 
Viinit.
Boschendalin viiniviljelmät kattavat noin 250 hehtaaria. Tilan päärypälelajikkeet ovat Sauvignon Blanc ja Chardonnay, mutta tilalla on myös merkittäviä Cabernet Sauvignon, Shiraz ja Merlot -istutuksia. 
Vaikka tila tuottaakin niin puna-, valko- kuin kuohuviinejä, on Boschendal perinteisesti tunnettu erityisesti valkoviineistään, joista esimerkiksi "Cecil John Sauvignon Blanc" on saanut kiittäviä arvioita. Viime vuosina tila on painostanut myös punaviineihin ja Boschendalin valmistamat "Cecil John Shiraz" ja "Reserve Shiraz" ovat saaneet kiittäviä arvioita. Myös tilan sekoitepunaviinit, erityisesti "Grand Reserve" (Cabarnet Franc, Cabarnet Sauvignon, Merlot ja Shiraz -sekoite), ovat varsin arvostettuja.
Scars on Broadway (albumi)

Scars on Broadway on yhdysvaltalaisen rock-yhtyeen Scars on Broadwayn esikoisalbumi, joka julkaistiin vuonna 2008. Yhtye koostuu entisistä System of a Downin jäsenistä Daron Malakianista ja John Dolmayanista.
Kappaleet.
Kaikki kappaleet kirjoittanut Daron Malakian.
Franschhoek

Franschhoek on pieni kaupunki Western Capen provinssissa Etelä-Afrikassa. Kaupungin asukasluku on noin 15 000. Kaupunki syntyi vuonna 1688 ranskalaisten hugenottipakolaisten asetuessa alueelle. Franschhoek on yksi Etelä-Afrikan vanhimmista kaupungeista.
Nykyisin kaupunki on tunnettu erityisesti yhtenä Etelä-Afrikan viiniteollisuuden keskuksista. Tunnetuista viinitiloista kaupungissa sijaitsevat esimerkiksi Boschendal, Boekenhoutskloof, Rupert &amp; Rothschild ja Dieu Donné.
Jenny Kallur

Jenny Margareta Kallur (s. 16. helmikuuta 1981 Huntington, New York, New York, Yhdysvallat) on entinen ruotsalainen yleisurheilija/aitajuoksija. Hänen kaksoissiskonsa on juoksija Susanna Kallur.
Kallurin isä Anders Kallur on entinen jääkiekkoilija. Kaksoset ovat syntyneet New Yorkissa, koska heidän isänsä pelasi siihen aikaan siellä NHL:ssä. Jenny Kallur on kuitenkin varttunut aikuiseksi Falunissa. Hän seurusteli aikoinaan tennispelaaja Joachim Johanssonin kanssa. Elokuussa 2008 ilmoitettiin kuitenkin, että pari on eronnut.
Kallurin päälaji oli 100 m ja 60 m aitajuoksu, kuten sisarellaan Susannallakin. Hänen ennätyksensä 60 m aidoissa on 7,91 s ja 100 m aidoissa 12,85 s. 
Pitkään loukkaantumisista kärsinyt Kallur ilmoitti lopettavansa uransa keväällä 2011. Tammikuussa 2013 hänet nimitettiin Ruotsin yleisurheiluliiton hallitukseen.
Recaș

Recaș (, ) on kaupunki Timișin piirikunnassa, Baanaatissa, Romaniassa. Siellä oli vuoden 2011 väestönlaskennan mukaan 8 336 asukasta.
Kaupungissa on asunut lukuisia kansoja, muun muassa unkarilaisia ja slovakkeja.
Rohullah Nikpai

 
Rohullah Nikpai (, s. 15. kesäkuuta 1987) on afganistanilainen taekwondoin, maansa tähän mennessä ainoa olympiamitalisti kahdella pronssillaan. Hän on pituudeltaan 183 cm.
Nikpai saavutti pronssia Aasian-mestaruuskilpailujen 54–58-kiloisten sarjassa Zhengzhoussa vuonna 2008. Pekingin olympialaisissa hän voitti 58 kg:n sarjan ensimmäisessä ottelussaan Saksan Levent Tuncatin pistein 4–3. Toisessa ottelussaan hän kärsi 1–2-tappion sarjan lopulliselle voittajalle, Meksikon Guillermo Pérezille. Seuraavassa ottelussaan Nikpai voitti Ison-Britannian Michael Harveyn pistein 2–1 selviytyen pronssiotteluun. Siinä hän kukisti kaksinkertaisen maailmanmestarin, Espanjan Juan Antonio Ramosin pistein 4–1 saavuttaen pronssimitalin. Kyseessä oli Afganistanin kaikkien aikojen ensimmäinen olympiamitali. 
Nikpai saavutti pronssia Gyeongjun 2011 MM-kilpailujen 68 kg:n painoluokassa. Seuraavana vuonna hän sai samassa sarjassa hopeaa Hồ Chí Minhin Aasian-mestaruuskilpailuissa. Lontoon olympialaisissa 2012 hän saavutti 68-kiloisissa pronssia. Hän oli samassa painoluokassa kolmas myös Taškentin Aasian-mestaruuskilpailuissa 2014.
Justify

Justify on rockyhtye The Rasmuksen joulukuussa 2008 julkaistu, toinen single Black Rosesilta. Albumilla se on neljäntenä "Ghost of Loven" jälkeen ja ennen "Your Forgivenessiä".
Justify oli ensimmäinen Black Rosesille sävelletyistä kappaleista. Yhtyeellä oli idea kappaleesta hitaahkona ja tunnelmallisena kappaleena, kun kappaleen demo tehtiin alkuvuodesta 2007 tuottaja Desmond Childin studiolla Los Angelesissä. Yhtye oli tavannut tuottajan marraskuussa ensi kertaa ja Justify oli kappale, jossa yhtye tutustui työskentelyyn Childin kanssa. Yhtye alkoi kehittää kappaletta erilaiseksi ja rock-henkisemmäksi. Osa tästä demosta on kuultavissa Eero Heinosen dokumentissa The making of Black Roses. Levylle päätynyt lopullinen versiossa kappaleesta on palattu hyvin paljon ensimmäisen demon kaltaiseen ilmaisuun. Kappale on musiikkityyliltään elektro-rockvaikutteinen ja siinä on lieviä Depeche Mode -vaikutteita. Justify sai ensiesityksensä akustisessa konsertissa Saksassa SAW -kanavalla 26. elokuuta 2008.
"Justifyn" idea tiivistyy siinä olevaan lauseeseen "I should go and find myself before I go and ruin someone else." Toisin sanoin kappaleen ns. sanoma on, että ihmisen pitäisi löytää itsensä ennen kuin tyrii suhteensa johonkuhun muuhun.
Ricardo Blas Jr.

Ricardo Blas Jr. (s. 19. lokakuuta 1986) on guamilainen judoka. Hänen isänsä on raskaansarjan judoka ja olympiaedustaja Ricardo Blas (s. 17. heinäkuuta 1954). 
Blas Jr. osallistui Pekingin kesäolympialaisiin 2008, mutta hävisi alkueränsä ja ensimmäisen keräilyeränsä ottelun. Hän kantoi samalla Guamin lippua kisojen avajaisissa. Hänen isänsä on Guamin olympiakomitean puheenjohtaja.
Blas Jr. painoi Pekingin olympialaisissa 210 kilogrammaa, mikä teki hänestä kaikkien aikojen painavimman olympiaurheilijan. Lontoossa 2012 Blas Jr. osallistui toisiin olympiakisoihinsa, ja hänen painokseen mitattiin 218 kilogrammaa. Hän voitti yhden ottelun ja sijoittui jaetulle yhdeksännelle sijalle. Hänen lempinimensä on "Pieni vuori".
Villarica

Villarica on Pelle Miljoonan kymmenes kaunokirjallinen teos. WSOY julkaisi sen syksyllä 2008.
Kirja sisältää Pelle Miljoonalle ominaisen romanttisen vaellustarinan, joka sijoittuu Chileen. Mukana on kaunista maisemakuvausta ja räiskyviä hahmoja.
Sinirapu

Sinirapu ("Procambarus alleni") on rapulaji. Luonnossa sitä esiintyy vain Floridan seisovissa suovesissä. Sinirapu voi kasvaa jopa 20 senttimetriä pitkäksi, joten akvaarion vähimmäiskoko yhdelle yksilölle on noin 130 litraa. Useampaa yksilöä varten akvaarion koko on tuplattava. Laji ei ole aggressiivinen, mutta sen kanssa ei silti kannata pitää pohjakaloja. Sitä ruokitaan pakastetuilla äyriäisillä, hyönteistoukilla teollisilla kuivamuonilla. Rapu syö pohjastakin vesikasveja ja levää. Veden optimilämpötila on 14–19 celsiusastetta, mutta laji tulee toimeen kunhan lämpötila on edes 10–27 asteen välillä. Se on yöaktiivinen ja kaivelee mutaan ja kivien joukkoon piilokoloja. Luonnonoloissa se voi kaivautua pohjaan ja olla siellä pitkäänkin, kunnes seuraavat sateet tuovat lisää vettä. Sinirapu voi lisääntyä akvaariossakin. Naaraan koosta riippuen munia voi tulla 100–350, ja naaras kantaa niitä pyrstönsä alla. Poikaset kuoriutuvat noin kolmen viikon kuluttua muninnasta.
Lajin kirkkaan sininen väri on valikoivan kasvatuksen tulosta. Väri johtuu entsyymivajauksesta, joka on perinnöllisesti peittyvä ominaisuus. Luonnossa tavattavat siniravut ovat enimmäkseen ruskeita ja niiden kuoressa on tummia täpliä.
Sinirapu on sukua punaravulle eli lousiananravulle ("Procambarus clarkii"), jota myös pidetään akvaarioissa.
Kenttäkeitin

Kenttäkeitin tai kenttäkeittiö on sotilas- tai siviilikäyttöön suunniteltu, usein ajoneuvon perässä hinattava kenttäkelpoinen keitin. Puhekielessä kenttäkeittimestä käytetään usein myös termiä "soppatykki". Siviilipuolella kenttäkeittimiä käytetään mm. varautumiseen (esim. luonnonkatastrofit, sähkökatkokset), humanitaariseen apuun, kriisien hallintaan sekä suurissa yleisötapahtumissa. Useimmiten niillä kyetään valmistamaan keittoruokaa kymmenille tai sadoille ruokailijoille. Kenttäkeittimien perusratkaisut eri puolilla maailmaa muistuttavat läheisesti toisiaan. Pienempiä repussa kannettavia keittimiä kutsutaan retkikeittimiksi.
Ensimmäinen hinattava kenttäkeitin M29 (Teuvan Keitintehtaan valmistama) otettiin Suomessa käyttöön vuonna 1929. Se osoitti toimintavarmuutensa talvi- ja jatkosodassa ja vuosikymmenien mittaan kestävyytensä, sillä vuosien mittaan valmistetut keittimet ovat yhä nykyäänkin käytössä modernisoituina. Keitin M29 oli erittäin kenttäkelpoinen, sillä se oli hevosvetoinen ja käytti polttoaineena puuta, jota oli lähes rajattomasti saatavilla. Myöhemmin modernisointi muutti kenttäkeittimet ajoneuvolla hinattavaksi. Perinteisen kenttäkeittimen M29 jälkeen on tullut myös uudempia kenttäkeitinmalleja, kuten M85, M96 ja M13. Siviilipuolella Suomessa suosittuja kenttäkeitinmalleja ovat Teuvan LFK150 tai FK2000, joista jälkimmäinen on Suomen puolustusvoimien käyttämän uusimman M13-keitinmallin sisarmalli. "Armeijan vihreän" lisäksi, siviilipuolella tyypillinen kenttäkeittimen väritys on esim. valkoinen, teräksen värinen tai punainen.
Uudemmissa kenttäkeittimissä polttoaineena voidaan käyttää polttopuun lisäksi nestekaasua sekä poltto- tai dieselöljyä ja siinä on tarvittaessa generaattori sähköntuotantoon. Varustelu mahdollistaa monipuolisemmin keittiökoneiden (esim. uunin) käytön sekä mahdollisuuden hyödyntää entistä laajemmin elintarviketeollisuuden puolivalmisteita.
Bolt (yritys)

Bolt (aiemmin Taxify, alun perin mTakso) on virolainen ohjelmistoyritys, jonka päätoimiala on taksitilausohjelmistojen luominen. Bolt-mobiilisovelluksen avulla asiakkaat voivat tilata ajoneuvon henkilökohtaiseen kuljetukseen; Bolt välittää sekä takseja että yksityiskuljettajia eli matkanjakajia.
Helmikuusta 2019 lähtien Bolt toimii 30 maassa ja sadassa kaupungissa Euroopassa, Afrikassa, Länsi-Aasiassa, Meksikossa ja Australiassa. Bolt-alustalla on yli 25 miljoonaa käyttäjää. Boltin pääkonttori sijaitsee Tallinnassa, Virossa.
Historia.
Markus ja Martin Villig perustivat yrityksen vuonna 2013 tavoitteenaan luoda yhteinen alusta Viron ja Latvian takseille. Palvelu avattiin Tartossa ja Tallinnassa elokuussa 2013. Vuonna 2014 Bolt kansainvälistyi ja laajeni Riikaan ja Vilnaan. Palvelun alun leviämistä hankaloitti yhtiön valinta suosia sopimuskumppaneina taksinkuljettajia taksiyritysten sijaan. Tähän liittyi päätös olla näyttämättä taksiyritysten logoja sovelluksessa, joten monet taksiyritykset alkoivat ohjata asiakkaitaan käyttämään muita taksitilauksen välittäjiä, kuten Taxofonia ja Taxigotia.
Elokuussa 2018 Bolt aloitti yhteistyön Didi Chuxingin, maailman suurimman kyytipalvelualustan, kanssa. Kumppanuuden myötä Didi sijoitti Boltiin ja tuki yhtiön kasvua Afrikassa ja Euroopassa. Martin Villig ja Haichen Wang ovat myös Boltin hallituksen jäseniä.
Toukokuussa 2018 investointikierrosta johti saksalainen autovalmistaja Daimler. 175 miljoonan euron sijoituksella yhtiön markkina-arvo nousi yli miljardiin dollariin, mikä nosti Boltin yksisarvisen asemaan.
Boltin perustaja ja johtaja Markus Villig on vuoden 2018 Äripäevän rikkaiden listan neljännellä sijalla.
Sovelluksen käyttäminen.
Bolt-mobiilisovellus on saatavilla iOS-, Android- ja Windows Phone -alustoille. Palvelun käyttäminen edellyttää, että käyttäjä lataa sovelluksen, luo käyttäjätunnuksen ja valitsee sopivan maksutavan: käteinen, korttimaksu, sovelluksen sisäinen maksu eli Bolt-maksu tai Telia-maksu (Telian sopimusasiakkaiden puhelinlasku). Sen jälkeen on vahvistettava matkan alkamispaikka ja tilattava ajoneuvo. Valinnan vahvistamisen jälkeen tilaus osoitteella saapuu suoraan taksinkuljettajan puhelimen näytölle. Kun kuljettaja on vahvistanut tilauksen, asiakas näkee kuljettajan nimen ja ajoneuvoon liittyvät tiedot. Matkan päätteeksi on mahdollista jättää palautetta taksinkuljettajan palvelusta.
Müller-Thurgau

Müller-Thurgau on vaalea viinirypälelajike, jonka Sveitsin Thurgausta kotoisin ollut Hermann Müller (myös Hermann Müller-Thurgau) kehitti vuonna 1882 työskennellessään Geisenheimin yliopistossa Saksassa. 
Müller-Thurgau-rypälettä on pidetty Riesling Weiß- ja Silvaner Grün -rypäleiden risteymänä. Geneettisesti rypäleen on kuitenkin todettu olevan Rieslingin ja Madeleine Royale -rypäleen risteymä. Madeleine Royale on syntyisin Pinot- ja Schiava Grossa -rypäleistä. 
Müller-Thurgau on laajimmin viljelty niin sanotuista "uusista", 1800-luvun jälkeen kehitetyistä, rypälelajikkeista. Valkoviinin valmistuksessa käytettyä rypälettä viljellään erityisesti Saksassa, Itävallassa, Pohjois-Italiassa, Englannissa, Australiassa, Uudessa-Seelannissa ja Japanissa. Erityisen suosittu lajike on Saksassa, jossa sitä viljellään noin 12 prosentilla kokonaisviinintuotantoalasta (vuonna 2017), mikä tekee siitä maan toiseksi yleisimmin viljellyn rypälelajikkeen. Lajike tunnetaan kymmenillä eri nimillä eri puolilla viinimaailmaa.
Saippuoitumisluku

Saippuoitumisluku kertoo, kuinka monta milligrammaa kaliumhydroksidia kuluu yhden rasvagramman rasvojen neutraloimiseen ja esterien saippuoitumiseen. Esimerkiksi soijaöljyn saippuoitumisluku on 192 ja kookosöljyn välillä 248–265, mikä tarkoittaa sitä, että gramman soijaöljyä saippuoimiseen tarvitaan 192 milligrammaa kaliumhydroksidia ja gramman kookosöljyä 248-265 milligrammaa. Saippuoitumisluku kuvaa tutkittavassa näytteessä olevien vapaiden ja esteröityneiden happojen lukumäärää ja se on riippuvainen rasvahappojen molekyylipainoista. Saippuoitumisluku määritetään yleensä refluksoimalla punnittua rasva- tai öljynäytettä alkoholisella kaliumhydroksidiliuoksella, jonka tarkka konsentraatio ja tilavuus tunnetaan, jonka jälkeen kuuma liuos titrataan kloorivetyhapolla.
Singapura

Singapura on yksi maailman pienimpiä kotikissarotuja.
Historia.
Singapura on kotoisin Singaporesta. Nimi "Singapura" on malaijin kielen sana, joka tarkoittaa Singaporea. Laji tuotiin Yhdysvaltoihin 1970-luvulla, ja sitä alettiin heti jalostamaan. Nykyään rotu on levinnyt ympäri maailman, ja se on hyväksytty useimmissa kissayhdistyksissä.
Ulkonäkö.
Singapura on pieni, lyhytkarvainen, huomattavan suurikorvainen ja suurisilmäinen. Silmät ovat ruskeat, vihreät tai keltaiset, mutta pentujen silmien väri voi muuttua niiden aikuistuessa. Singapura kehittyy hitaasti ja kasvaa täyteen kokoonsa vasta 15–24 kuukauden iässä. naaras painaa noin 2,5–3 kg ja kolli noin 3–4 kg.
Luonne.
Singapura on sosiaalinen, utelias ja leikkisä kissa, joka haluaa auttaa omistajaansa kaikessa. Se on hyvin älykäs ja pyrkii vuorovaikutukseen ihmisen kanssa – ja pysyy sellaisena myös vanhetessaan.
Kasvatus.
Singapuran kasvattaminen on vaikeaa pienen geenivarannon takia.
Saippuoiminen

Saippuoituminen eli saponifikaatio on esterien ja joskus myös nitriilien ja eetterien hajottamista emästen, happojen tai entsyymien avulla. Alkalien kanssa keitettäessä rasvat hajoavat rasvahappojen alkalisuoloiksi (saippuaksi, suovaksi) ja glyseroliksi, mistä reaktion nimi juontuu.
Siperiankissa

Siperiankissa on kissarotu, joka tunnetaan myös siperialaisena metsäkissana. Se on metsäkissojen roturyhmän jäsen. Muita ryhmän rotuja ovat maine coon ja norjalainen metsäkissa. Nämä rodut kestävät rankkojakin olosuhteita. Ensimmäinen siperiankissa tuotiin Suomeen vuonna 1992, minkä jälkeen rodun suosio on kasvanut vuosi vuodelta. Suomessa siperiankissoja oli vuonna 2014 noin 500, ja rotuyhdistyksiä on perustettu kaksi.
Luonne.
Kissaliitto kuvaa rotua seuraavasti: ystävällinen, älykäs ja ihmisiin kiintyvä rotu, mutta sillä riittää myös omaa tahtoa. Se on leikkisä, aktiivinen, hyvä kiipeilijä ja hyppääjä. 
Siperiankissa sopeutuu hyvin sisäkissaksi ja viihtyy hyvin lasten, muiden kissojen ja lemmikkien seurassa.
Ulkonäkö.
Siperiankissat kuuluvat puolipitkäkarvaisiin kissoihin. Niillä on paksu aluskarva ja päällysturkki, joka suojaa sateelta. Kesäturkki ja talviturkki eroavat suuresti toisistaan kesäturkin ollessa huomattavasti lyhyempi. Siperiankissan kehittyminen täysikasvuiseksi vie 4–5 vuotta. Siperiankissat, maine coonit ja norjalaiset metsäkissat ovat niin kutsuttuja luonnollisia rotuja, eli ihminen ei ole juurikaan puuttunut niiden pääpiirteisiin. Muun muassa juuri tästä syystä rotu on melko terve. Yhä edelleen on mahdollista rekisteröidä noviisiksi kissa, joka on syntynyt tietyllä alueella Venäjällä. Siperiankissa on kooltaan keskikokoinen tai suuri, urokset ovat naaraita isompia. Siperiankissan pää on hieman leveä, ja profiilissa on kevyt painauma. Korvat ovat pienet ja sijaitsevat kaukana toisistaan. Tassut ovat suuret ja pyöreät. Kaikki silmien värit ovat sallittuja, mutta vihreä on etusijalla. Kaikki värit on hyväksytty paitsi naamiovärit (oma rotunsa Neva masquerade), suklaa, kaneli, lila ja beige eikä valkoisen määrää ole rajattu. Siperiankissa on jaettu yhdeksään väriryhmään kuten maine coon, norjalainen metsäkissa ja turkkilainen angora.
Spanairin lento 5022

Spanairin lennon JK5022 onnettomuus tapahtui 20. elokuuta 2008 Madridin lentoasemalla, kun Spanairin McDonnell Douglas MD-82 -tyyppinen kone, rekisteriltään EC-HFP, yritti nousta ilmaan virheellisessä laippa-asennossa ja syöksyi pian takaisin maahan kiitotien viereen. Kone syttyi heti tuleen. Koneessa oli 162 matkustajaa ja kymmenen miehistön jäsentä. Surmansa sai 154 henkilöä. Selviytyneitä oli 18. Paikalle hälytettiin yli 70 pelastusajoneuvoa.Kone tuhoutui onnettomuudessa pahoin ja katkesi kahtia. Vain pyrstö säilyi osittain ehjänä. 
Kone oli lähtenyt Madridsta kohti Las Palmasia hyvässä säässä useita tunteja aikataulustaan myöhässä. Onnettomuuden syistä julkaistiin tutkijalautakunnan väliraportti 17.8.2009 ja lopullinen raportti 29.7.2011 . Lentoasema suljettiin välittömästi liikenteeltä mutta avattiin myöhemmin iltapäivällä uudelleen. Kyseessä oli Madridin lentoaseman pahin onnettomuus 25 vuoteen.
Uhreista enemmistö oli espanjalaisia, mutta kuolleisiin lukeutui myös viisi saksalaista, kaksi ranskalaista, kaksi brasilialaista sekä yksi mauritanialainen, turkkilainen, bulgarialainen, gambialainen, italialainen ja indonesialainen. Kyseinen vuoro lennetään Lufthansan kanssa code sharing -sopimuksella. Lufthansan mukaan lähtöselvityksen onnettomuuslennolle oli tehnyt seitsemän Lufthansan matkustajaa.
Lennolla käytetty kone oli 15 vuotta vanha McDonnell Douglas MD-82 -tyyppinen ja 166-paikkainen kone. MD-82 -kone oli McDonnell Douglasin valmistama (myöhemmin koneita valmisti Boeing) kapearunkoinen, lyhyen toimintamatkan kaksimoottorinen suihkuturbiinikone.
Kone yritti kerran nousua, mutta kapteeni keskeytti nousun teknisen ongelman vuoksi. Koneeseen tehtiin tarkastus, mutta mitään tavallisuudesta poikkeavaa ei havaittu, ja kone yritti nousua toistamiseen. Kone lähti jälkimmäiseen nousuyritykseen virheellisessä lentoonlähtökonfiguraatiossa eli siipien laipat sisäänvedettyinä ja etureunasolakot sisällä. Tätä konfiguraatiota käytetään vain matkalennossa suuressa nopeudessa, eikä se kykene kehittämään riittävää nostovoimaa paljon hitaammassa lentoonnousunopeudessa. Tällaisessa konfiguraatiossa kone saattaa kyetä nousemaan ilmaan, mutta se ei pysty lisäämään korkeutta ja on erittäin vaikeasti ohjattavissa. On ilmeistä, että lentäjät tekivät vakavan huolimattomuusvirheen toisessa lentoonlähtöyrityksessä lähtötarkistuslistan läpikäynnissä. Onnettomuuteen vaikutti lisäksi se, että koneen virheellisestä konfiguraatiosta varoittava järjestelmä oli epäkunnossa.
Vuoron lentänyt yhtiö Spanair kärsi äärimmäisen paljon taloudellisista ongelmista.
 Spanairin emoyhtiö SAS myi yhtiön enemmistöosuuden tammikuussa 2009 yhdellä eurolla. Kauppaan sisältyivät Spanairin vastuut ja velvollisuudet, mukaan lukien mahdolliset vahingonkorvausvelvoitteet liittyen tähän lento-onnettomuuteen. SAS sai näihin aikoihin myös paljon kielteistä huomiota. Yhtiön viimeisin onnettomuus ennen Madridin turmaa sattui 27.10.2007, kun De Havilland Canada DHC-8 -tyyppinen kone joutui tekemään pakkolaskun laskutelineongelmien vuoksi. SAS:n kurssi pörssissä notkahti välittömästi 6,6 prosenttia. Turman johdosta Espanjaan julistettiin kolmen päivän suruaika.
Daler Mehndi

Daler Singh (s. 18. elokuuta 1967 Patna, Bihar, Intia), tunnetaan nimellä Daler Mehndi, on intialainen laulaja.
Mehndi aloitti laulamaan kuusivuotiaana, kun hänen vanhempansa palkkasivat hänelle musiikkiopettajan. Vuonna 1986 hän meni naimisiin ja sai kolme lasta. Vuonna 1995 ilmestyi Mehndin ensimmäinen levy "Bolo Ta Ra Ra", joka myi puoli miljoonaa kappaletta ensimmäisen neljän kuukauden aikana. Levyä on sittemmin myyty yli 20 miljoonaa kopiota. Hänen laulunsa ”Tunak Tunak Tun” on hänen tunnetuin ainakin pelimaailmassa, sillä "World of Warcraftissa" hänen tanssiaan kappaleessa ”Tunak Tunak Tun” käytettiin miespuolisten draenei-hahmojen tanssianimaatioon. Mehndi on lahjoittanut 85 miljoonaa rupiaa Delhin katujen puhdistamiseksi.
Brian Dzingai

Brian Dzingai (s. 29. huhtikuuta 1981) on zimbabwelainen pikajuoksija. Hän kilpailee pääasiassa 200 metrin juoksussa.
Dzingai osallistui 200 metrille Pariisin MM-kilpailuissa 2003, jossa hän karsiutui jatkosta juostuaan ajan 20,96. Hän putosi 200 metrillä jatkosta Ateenan olympialaisissa 2004 sekä Helsingin MM-kisoissa 2005. Afrikan mestaruuskilpailuissa 2006 hän sijoittui finaalissa kuudenneksi ajalla 21,24. Vuonna 2007 hän putosi semifinaaleissa Osakan MM-kisoissa sekä sijoittui ssa seitsemänneksi. Pekingin olympialaisissa 2008 hän juoksi neljänneksi ajalla 20,22.
200 metrillä hän juoksi ennätyksensä 20,12 Austinissa vuonna 2004. Sivulajissaan 100 metrillä hänen ennätys on 10,19, jonka hän juoksi vuonna 2008.
Länsinummi

Länsinummi on Runosmäen kaupunginosaan kuuluva asuntoalue Turussa. Se rajoittuu Turun ja Raision rajaan ja sijaitsee nykyisen pienaluejaon mukaan Nättinummen pohjoispuolella. Alueella on sekä kerrostaloja, rivitaloja että omakotitaloja.
Länsinummen eteläosan nimistö pohjautuu turkulaisiin taiteilijoihin, ja pohjoisosan ("Liljalaakson") nimistön teemana ovat kukat.
Birkenes

Birkenes on kunta Agderin läänissä Norjassa. Se perustettiin vuonna 1837. Kuntaan liitettiin Herefossin ja Vegusdalin kunnat 1967. Vuoden 2022 alussa Birkenesissä oli 5 342 asukasta.
Kunnan hallinnollinen keskus on Birkeland.
Gjerstad

Gjerstad on kunta Agderin läänissä Norjassa. Gjerstadin kunta (silloinen "Gjerrestad") perustettiin vuonna 1838. Vuoden 2023 alussa kunnassa oli 2 421 asukasta.
Ohau

Ohau on jääjärvi Mackenzie-Basinissa, Uuden-Seelannin Eteläsaarella. Siihen laskevat sekä Hopkins- että Dobson-joet, joista molempien alkulähde on Etelä-Alpeilla. Siitä lähtee Ohaujoki, joka yhtyy Waitakiin.
Ohau on arviolta pienin kolmesta Mackenzie-Basinin pohjois-eteläsuuntaisesta järvestä. Kaksi muuta järveä ovat Pukaki ja Tekapo. Järven pinta-ala 54 neliökilometriä ja valuma-alue on 1 198 neliökilometriä. Järven syvyys on keskimäärin 74 metriä ja korkeintaan 129 metriä. 
Ohaun hiihtokeskus on lähellä järven rantaa. Se on myös osa Otagon ja Canterburyn välistä rajaa. Otagosin pohjoisin osa on Hopkinsjoen yläjuoksulla.
Grafton Elliot Smith

Grafton Elliot Smith (15. elokuuta 1871 Grafton, Uusi Etelä-Wales – 1. tammikuuta 1937 Broadstairs, Iso-Britannia) oli australialainen anatomi, antropologi ja egyptologi. Smith toimi anatomian professorina Manchesterin yliopistossa vuosina 1909–1919 ja Lontoon University Collegessa 1919–1937.
Elliot Smith kannatti yhdessä William James Perryn kanssa voimakkaasti niin sanottua historiallista diffuusioteoriaa, joka piti Egyptiä kaikkien ihmiskunnan kulttuurien kehtona. Smith tiivisti historiakäsityksensä ihmiskunnan kulttuurievoluution alkuvaiheista vuonna 1911: ”Pienet ihmisjoukot, pääasiassa meritse liikkuen, asettuivat eri puolille maailmaa ja alkoivat rakentamaan kömpelöitä jäljitelmiä egyptiläisistä pyramidien aikaisista monumenteista.”
Smith palkittiin Kuninkaallisen tiedeseuran ansiomitalilla vuonna 1912.
Latinalaispurje

Latinalaispurje on purjealuksissa käytettävä iso kolmiomainen pitkittäissuuntainen raakapurje. Sitä on käytetty useissa laivatyypeissä, erityisesti mesaanipurjeena. Purjeen raa'an keulanpuoli on jalustettu keulakanteen, jolloin toinen pää pysyy ylhäällä. Sitä on käytetty veneissä ja pienehköissä aluksissa. Myöhemmin sitä alettiin käyttää myös isoissa purjealuksissa 1700-luvulle asti.
Ensimmäinen kuva latinalaispurjein varustetusta aluksesta on Björn Landströmin mukaan Rooman valtakunnasta, 200-luvulta jaa. Siinä on kuvia kolmiomaisesta purjeesta, joka on viistoon nostetussa raa'assa. Sitä ennen käytettiin raakapurjetta. Ensimmäiset kirjalliset tiedot latinalaispurjeista ovat 800-luvulta. Latinalaispurje nousee raakapurjetta paremmin tuuleen purjehdittaessa hankavastaiseen.
Latinalaispurje kehittyi Rooman valtakunnassa todennäköisesti raakapurjeesta 200-luvulla. Merenkulkijat havaitsivat, että raakapurjeella varustettu alus nousee paremmin tuuleen, jos raakaa nostetaan leen puolelta (suojanpuolelta) ja luuvartin puoleista osaa purjeesta supistetaan, jolloin purjeen sivusuhde paranee. Latinalaispurje syrjäytti 400-luvulle tultaessa raakapurjeen Bysantin laivastossa . Arabit omaksuivat nopeasti latinalaispurjeen omiin aluksiinsa. Vaikka latinalaispurje nousee raakapurjetta paremmin tuuleen, ja luoviminen sillä on raakapurjetta helpompaa, Björn Landströmin mukaan arabit eivät kuitenkaan koskaan kehittäneet luovimista, vaan purjehtivat tuulten mukaan.
Avomerellä, varsinkin länsi- ja pasaatituulissa purjehdittaessa, raakapurje on kuitenkin latinalaispurjetta tehokkaampi. Niinpä espanjalaiset takiloivat karavelinsa uudelleen raakapurjein lähtiessään ylittämään Atlanttia, ja vaihtoivat jälleen latinalaispurjeet tilalle saapuessaan Välimerelle. Tällaista karavelia kutsuttiin nimellä "caravela redonda", kun taas "caravela latina" oli latinalaispurjein varustettu karaveli.
Latinalaispurje levisi portugalilaisten löytöretkeilijöiden ja kauppiaiden mukana Intian valtamerelle ja Indonesiaan 1500-luvulta lähtien.
Latinalaispurje oli erityisen suosittu mesaanin purjeena aina 1700-luvulle saakka, sillä se helpotti monimastoisen aluksen ohjausta. 1700-luvulta alkaen kahvelitakila alkoi syrjäyttää latinalaispurjetta Atlantilla ja Itämerellä.
Latinalaispurje on keksitty Landströmin mukaan itsenäisesti myös Tyynellä valtamerellä Polynesiassa.
Aya Ueto

Aya Ueto (, s. 14. syyskuuta 1985 Tokio) on japanilainen näyttelijä ja laulaja.
Vuonna 1997 Aya osallistui nuorten kauneuskilpailuun, jossa hän sai erikoispalkinnon tuomareilta. Hän teki läpimurtonsa näyttelijä-uralla aloittamalla esiintymällä TV-mainoksissa. Vuonna 1999 hän liittyi Z-1-yhtyeeseen Mami Nejikin, Mai Fujiyan, ja Manami Nishiwakin kanssa. He julkaisivt viisi singleä ennen yhtyeen hajoamista. Kaksi vuotta myöhemmin Aya jatkoi soolouraansa Pony Canyon-yhtiössä. Hän aloitti näyttelijäuransa vuonna 1999 elokuvassa "Killer of Paraiso" ja sai hänen ensimmäisen roolinsa draamasarjassa "Namida wo Fuite" vuonna 2000, jonka lisäksi hän on näytellyt muun muassa draamasarjoissa "Kinpachi-sensei" ja "Koukou Kyoushi".